**Mačacia rozprávka**

Bolo slnečné ráno a bytová mačka Mia sedela v otvorenom okne bytu. Sledovala šťastie túlavých ľudí. Kiežby sa aj ona tak mohla túlať! Ona totiž nechcela byť bytová mačka. Nechcela nosiť obojky. Nechcela sa hrať s hračkami. Ona chcela byť voľná!!! Chcela loviť hmyz, myši, rastliny...

Ale... ale... ani jej majitelia neboli doma!

„Tak to idem využiť!“ povedala si Mia. Okno bolo otvorené a zliezť po krásnej vyrezávanej stene bolo fakt ľahké. Mia opatrne vyskočila na betónový lupeň krásneho kvetu. Potom zišla do stredu kvetu a nakoniec skočila na usmiate vyrezávané srdiečko. Stadiaľ zoskočiť už bolo ľahké. Nebývali sme moc vysoko. Zrazu sa ocitla medzi toľkými ľuďmi! Veď ju udupú! Vybrala sa po rovnej ceste. A zrazu sa ocitla v dedine. Hurá! No ale ako sa tu vôbec žije? Rozhodla sa nájsť nejakú mačku. Tá by jej mohla poradiť. Šla, šla, až našla krásnu škvrnkatú čierno – bielu mačičku.

„Ako sa žije na dedine?“ opýtala sa Mia. No mačka jej povedala, že ona je tu len na návšteve. Ale prezradila jej aj to, že pozná mačku, ktorá jej o dedine všetko porozpráva. Zaviedla ju k Sáre. Lebo vševedka sa volala Sára. Sára jej povedala všetko, čo potrebovala vedieť. Potom ju priviedla k domu, v ktorom žila starenka. Tá starenka bola moja babka.

Raz, keď sme k nej šli, našli sme u nej našu Miu. Všetci sme sa potešili, že ju vezmeme domov, no ona vystrčila pazúre a odskočila preč. Vtedy sme pochopili, prečo utiekla. Chcela bývať tu. Tak sme si kúpili domček hneď vedľa. Tam sa nám dobre žilo a Mia nebola v byte a dokonca tu mala veľmi, veľmi, veľmi a ešte raz veľmi veľa myší.

A keď som zatvorila dvere, na ktorých bol zvonec, zazvonil a rozprávky je koniec.

**Margarétka Kiliková, 3. ročník, ZŠ s  MŠ J. S. Neresnického, Školská 3, Dobrá Niva**